Man skiet rower in maag wat vrou by huis indwing | Netwerk24
Deur Cara-Lee Dorfling 06 September 2019 12:08
'n Man het Vrydagoggend 'n rower geskiet nadat dié glo sy vrou bedreig en skote op hom in sy huis in Port Elizabeth geskiet het.
Die rower is in die maag getref en in 'n plaaslike hospitaal opgeneem. Sy twee makkers, wat van die toneel af weggehardloop het, word nog deur die polisie gesoek.
Die voorval het die oggend omstreeks 08:00 in Fairhamweg, Algoapark, gebeur.
Dié straat het kort daarna van polisiebeamptes en speurders gewemel wat die toneel vir leidrade gefynkam het.
'n Polisielid op die toneel by 'n huis in Algoapark waar 'n vermeende rower Vrydagoggend geskiet is. Foto: Lulama Zenzile
Die polisie se voorlopige ondersoek dui daarop dat die vrou op pad was om hul kinders skool toe te neem toe drie mans hul erf binnekom. Die vrou is blykbaar terug in die huis gedwing en die drie mans wou weet waar haar man is. Toe hy te voorskyn kom, het een van die drie rowers glo op hom geskiet. Die man het teruggeskiet en een van die mans in die maag getref.
Dit is nog onduidelik waar die kinders gedurende die voorval was, maar niemand anders is beseer nie.
Kol. Priscilla Naidu, polisiewoordvoerder, sê die slagoffers is erg getraumatiseer en volledige verklarings kon nog nie by hulle afgeneem word nie.